b'\n_START_ARTICLE_\nVytautas Gudelis\n_START_SECTION_\nBiografija\n_START_PARAGRAPH_\n1933\xe2\x80\x931941\xc2\xa0m. mok\xc4\x97si Panev\xc4\x97\xc5\xbeio gimnazijoje. Mokydamasis dom\xc4\x97josi tolim\xc5\xb3 kra\xc5\xa1t\xc5\xb3 ir j\xc5\xabr\xc5\xb3 pa\xc5\xbeinimu, nei\xc5\xa1tirtais egzoti\xc5\xa1kais kra\xc5\xa1tais. Baig\xc4\x99s gimnazij\xc4\x85 1941\xc2\xa0m. atvyko \xc4\xaf Vilni\xc5\xb3 ir \xc4\xafstojo \xc4\xaf universiteto Gamtos-matematikos fakulteto geologijos ir geografijos skyri\xc5\xb3, pasirink\xc4\x99s geologijos specialyb\xc4\x99. 1947\xc2\xa0m. baig\xc4\x97 universitet\xc4\x85 ir gavo fizin\xc4\x97s geografijos specialyb\xc4\x97s diplom\xc4\x85. Diplominis darbas buvo para\xc5\xa1ytas apie Pabaltijo glaciodinamik\xc4\x85 v\xc4\x97lyvajame pleistocene._NEWLINE_1947\xe2\x80\x931957\xc2\xa0m. d\xc4\x97st\xc4\x97 Vilniaus universiteto Geologijos katedroje. 1950\xc2\xa0m. apkaltinus nacionalizmu atleistas i\xc5\xa1 universiteto. Daugeliui \xc5\xbeymi\xc5\xb3 mokslinink\xc5\xb3 u\xc5\xbetarus, universitete liko antraeilininku ir buvo priimtas \xc4\xaf Lietuvos moksl\xc5\xb3 akademijos Geologijos ir geografijos institut\xc4\x85 moksliniu sekretorium. Nuo 1948\xc2\xa0m. prad\xc4\x97jo rinkti med\xc5\xbeiag\xc4\x85 apie Lietuvos paj\xc5\xabr\xc4\xaf. 1951\xc2\xa0m. i\xc5\xa1vyko \xc4\xaf ekspedicij\xc4\x85 tirti Kur\xc5\xa1i\xc5\xb3 mari\xc5\xb3. 1953\xc2\xa0m. para\xc5\xa1\xc4\x97 disertacij\xc4\x85 apie Lietuvos ir Kaliningrado srities paj\xc5\xabrio geologij\xc4\x85 ir paleogeografij\xc4\x85, u\xc5\xbe tai 1964\xc2\xa0m. pirmasis Lietuvoje gavo geologijos ir mineralogijos kandidato mokslin\xc4\xaf laipsn\xc4\xaf._NEWLINE_Geologijos ir geografijos institute vadovavo fizin\xc4\x97s geografijos ir mineralini\xc5\xb3 \xc5\xbealiav\xc5\xb3 sektoriams, organizavo mokslini\xc5\xb3 darb\xc5\xb3 leidyb\xc4\x85, k\xc5\xabr\xc4\x97 nauj\xc5\xb3 tyrim\xc5\xb3 kryptis, naujus mokslo padalinius, vadovavo aspirantams, kartu su kitais atgaivino Lietuvos geograf\xc5\xb3 draugij\xc4\x85. Lietuvos geolog\xc5\xb3 ir geograf\xc5\xb3 darbai jo pastang\xc5\xb3 d\xc4\x97ka tapo pla\xc4\x8diau \xc5\xbeinomi ir Vakaruose, ir Rytuose. 1963\xc2\xa0m. Geologijos institutas buvo atskirtas nuo Moksl\xc5\xb3 akademijos, ta\xc4\x8diau liko dirbti geografijos skyriuje, kuris buvo paliktas Moksl\xc5\xb3 akademijoje. Tolesn\xc4\x97 veikla buvo susijusi su \xc5\xa1ia mokslo strukt\xc5\xabra, jai atstovavo, vadovavo, ruo\xc5\xa1\xc4\x97 kadrus. 1968\xc2\xa0m. para\xc5\xa1\xc4\x97 daktaro disertacij\xc4\x85, kuri\xc4\x85 apgynus Maskvoje, Geografijos institute buvo suteiktas geografijos moksl\xc5\xb3 daktaro laipsnis. 1969\xc2\xa0m. suteiktas profesoriaus vardas, o 1980\xc2\xa0m. i\xc5\xa1rinktas Lietuvos moksl\xc5\xb3 akademijos nariu korespondentu.\n_START_SECTION_\nMokslin\xc4\x97 veikla\n_START_PARAGRAPH_\nJ\xc5\xabrotyros ir krantotyros pradininkas Lietuvoje. Pirmasis Lietuvoje prad\xc4\x97jo ir organizavo Baltijos j\xc5\xabros geologijos, eolodinamikos ir neote komitetonikos tyrimus. Pagrindin\xc4\x97s tyrim\xc5\xb3 sferos buvo Lietuvos holoceno paleogeografija, i\xc5\xa1 dalies stratigrafija, geomorologija, ypa\xc4\x8d glaciogeomorfologija. Did\xc5\xbeiausi\xc4\x85 dal\xc4\xaf i\xc5\xa1 700 publikacij\xc5\xb3 paskyr\xc4\x97 Baltijos j\xc5\xabros ir Lietuvos paj\xc5\xabrio, Kur\xc5\xa1i\xc5\xb3 nerijos ir Kur\xc5\xa1i\xc5\xb3 mari\xc5\xb3 geologijos ir paleogeografijos klausimams. Suk\xc5\xabr\xc4\x97 \xc5\xbeinom\xc4\x85 pasaulyje lietuvi\xc5\xa1k\xc4\x85 j\xc5\xabr\xc5\xb3 krantotyros mokykl\xc4\x85. Sudar\xc4\x97 pirmuosius Baltijos \xc5\xa1ali\xc5\xb3 neotektoninius \xc5\xbeem\xc4\x97lapius, t. p. Kur\xc5\xa1i\xc5\xb3 mari\xc5\xb3 nuos\xc4\x97d\xc5\xb3 ir Baltijos j\xc5\xabros dugno reljefo \xc5\xbeem\xc4\x97lapius, Lietuvos holoceno stratigrafin\xc4\x99 ir paleogeografin\xc4\x99 schemas. Atliko Baltijos j\xc5\xabros krant\xc5\xb3 morfogenetin\xc4\xaf rajonavim\xc4\x85. Pareng\xc4\x97 ir i\xc5\xa1leido pirm\xc4\x85j\xc4\xaf Lietuvoje geologijos ir fizin\xc4\x97s geografijos termin\xc5\xb3 \xc5\xbeodyn\xc4\x85, kuris tapo pamatu dabartinei geologijos terminijai. 1994\xc2\xa0m. i\xc5\xa1leistas jo sudarytas j\xc5\xabros krantotyros termin\xc5\xb3 \xc5\xbeodynas._NEWLINE_Daugelio tarptautini\xc5\xb3 ir visas\xc4\x85jungini\xc5\xb3 geologijos, geografijos ir okeanologijos organizacij\xc5\xb3 ir komisij\xc5\xb3 prezidentas bei viceprezidentas, keturi\xc5\xb3 u\xc5\xbesienio draugij\xc5\xb3 ir komisij\xc5\xb3 tikrasis narys, daugelio Lietuvos mokslo organizacij\xc5\xb3 narys. 1992\xc2\xa0m. u\xc5\xbe \xc5\xbeym\xc5\xb3 mokslin\xc4\xaf ind\xc4\x97l\xc4\xaf tiriant Baltijos j\xc5\xabr\xc4\x85 ir jos krantus bei u\xc5\xbe tarptautin\xc4\xaf mokslini\xc5\xb3 darb\xc5\xb3 organizavim\xc4\x85 suteiktas Upsalos universiteto garb\xc4\x97s daktaras. 1995\xc2\xa0m. Europos krant\xc5\xb3 apsaugos s\xc4\x85jungos garb\xc4\x97s narys.'